VDSS Sklep Psp 117/2019
Sodna praksa Višjega delovnega in socialnega sodišča, 2019-04-18

Elizabeta Šajn Dolenc (preds.), Nada Perič Vlaj (poroč.), Edo Škrabec

Kdor namerava začeti pravdni ali kakšen drug postopek proti državi ali državnemu organu, mora v skladu s 1. odstavkom 27. člena ZDOdv državnemu odvetništvu predhodno predlagati, naj se sporno razmerje reši na miren način. ZDOdv v 4. odstavku 27. člena eksplicitno določa, da je predhodni postopek pogoj za uvedbo pravdnega in s tem tudi sodno socialnega spora. V kolikor ni bil uveden in stranka ne predloži potrdila o neuspelem poskusu mirne rešitve, se tožba zavrže.

Pritožba se zavrne in potrdi sklep sodišča prve stopnje.

1. Sodišče prve stopnje je zoper prvotoženo stranko zavrglo tožbo zaradi plačila odškodnine v znesku 17.800,00 EUR. Ugotovilo je, da ni procesne predpostavke iz 27. člena Zakona o državnem odvetništvu

(ZDOdv) za vsebinsko sojenje, saj tožnica ni predložila dokazila o neuspelem poskusu mirne rešitve spora v predsodnem postopku.

2. Sklep izpodbija tožnica. V pritožbi navaja le, da je razlog v postopku sprejemanja urgentnega zakona, vezanega na problematiko dodatkov za nego otrok in ustavitev izvršilnih postopkov, o čemer je ministrica A. več povedala 14. februarja v oddaji B. na televiziji C.

4. V obravnavanem primeru gre za pravno sredstvo zoper sklep, ki datumsko ni identificiran (sklepa opr. št. VI Ps 503/2018 z dne 5. 3. 2019 ter 6. 3. 2019), zato sta v pritožbeno reševanje pravilno vloženi obe prvostopenjski odločitvi. Vendar je potrebno pritožbo šteti za neobrazloženo in izpodbijani sklep o zavrženju tožbe zoper prvo toženo stranko ob uporabi 363. člena Zakona o pravdnem postopku

(ZPP) preizkusiti le v mejah iz 2. odstavka 350. člena ZPP. Torej po uradni dolžnosti glede morebitnih absolutnih bistvenih kršitev postopka in zmotne uporabe materialnega prava, ki pa v predmetni zadevi niso podane.

5. Iz dejanskih ugotovitev prvostopenjskega sodišča izhaja, da je zoper prvo toženo stranko vložena odškodninska tožba zaradi plačila 17.800,00 EUR. Gre za spor iz 2. alineje 2. odstavka 7. člena Zakona o delovnih in socialnih sodiščih

(ZDSS-1). Ob tem predmetu spora je meritorno sojenje pogojeno z obstojem predpostavke iz 27. člena ZDOdv. Kdor namerava začeti pravdni ali kakšen drug postopek proti državi ali državnemu organu, mora v skladu s 1. odstavkom 27. člena ZDOdv državnemu odvetništvu predhodno predlagati, naj se sporno razmerje reši na miren način. ZDOdv v 4. odstavku 27. člena eksplicitno določa, da je predhodni postopek pogoj za uvedbo pravdnega in s tem tudi sodno socialnega spora. V kolikor ni bil uveden in stranka ne predloži potrdila o neuspelem poskusu mirne rešitve, se tožba zavrže. Gre za procesno predpostavko, ki mora biti izpolnjena za vsebinsko sojenje o zadevi.

6. Po pravilni ugotovitvi prvostopenjskega sodišča, da ni procesne predpostavke za vsebinsko sojenje v predmetni zadevi, je tožba zoper prvotoženo Republiko Slovenijo z izpodbijanim sklepom na temelju 4. odstavka 27. člena ZDOdv zakonito zavržena. Iz istih dejanskih in pravnih razlogov ostaja tudi pritožba neuspešna.

7. Zaradi predhodno obrazloženega je potrebno pritožbo na podlagi 2. odstavka 365. člena ZPP kot neutemeljeno zavrniti in potrditi sklep sodišča prve stopnje.

Ur. l. RS, št. 73/2007, 45/2008 in 10/2017.

ZDOdv Zakon o državnem odvetništvu (2017) - člen 27, 27/1, 27/4.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.